Simboloxía de devandita doutrina; a bandeira da dereita é a wiphala, e a da esquerda é a chakana utilizada por Antauro Humala no Andahuaylazo de 2005; a chakana etnocacerista ten semellanzas coa *Nationalflagge* do Terceiro Reich.
O **etnocacerismo** (ou **etnonacionalismo peruano**) é unha ideoloxía política peruana caracterizada polo etnonacionalismo que evoca tanto o poderío e a identidade do Imperio Inca ou Tahuantinsuyo, a proxección dun neo-Tahuantinsuyo, a admiración á figura de Andrés Avelino Cáceres, a exaltación da «raza cobriza» e as civilizacións andinas, así como o nacionalismo das Forzas Armadas do Perú durante o goberno de Juan Velasco Alvarado, o antichilenismo e o irredentismo.

Ideoloxía e situación no espectro político
------------------------------------------

### Trazos ideolóxicos

O principal piar do etnocacerismo é a reivindicación da «raza cobriza» que, de acordo cos etnocaceristas, debe volver gobernar ao Perú, algo que non sucederá desde a chegada dos españois no século XVI.

> 
> 
> A especie humana ten catro razas, unha das cales está practicamente separada, a branca domina o mundo, a amarela ten dous poderes, a China e o Xapón, e a negra, malia non estar tan ben como as dúas anteriores, polo menos domina o seu continente. Por outra banda, a cobriza non manda en ningures. Nós pensamos facelo, parece imposible pero somos utópicos nese sentido, temos esperanza en momentos no que esta xa se perdeu, iso é o que nos diferencia.
> 
> 

Os etnocaceristas conciben que o motor da historia está constituído polo Factor Etnocultural (FEC) e o Factor Clasista (FC), sendo predominante o primeiro, e critican aos marxistas de desatender a cuestión racial nas súas análises. Para os etnocaceristas existen catro razas, sendo a principal en «Abya Yala» (América) a «raza cobriza».

O segundo piar do etnocacerismo é o nacionalismo, para o cal se evoca como símbolo ao heroe Andrés Avelino Cáceres, quen encabezou a resistencia durante a invasión chilena na guerra do Pacífico. Debido a isto, considérse a Chile como o meirande inimigo do Perú e proclámaseo irredentismo para a recuperación dos territorios perdidos na devandita guerra. Ademais, o etnocacerismo proclama a construción dun novo Tahuantinsuyo.

Sobre a base destes dous piares ideolóxicos, os obxectivos políticos do etnocacerismo inclúen:

* A reafirmación da identidade andina, así como tamén a conformación dun estado que abrangue os antigos territorios do Imperio Inca (principalmente o Perú e Bolivia).
* A nacionalización da industria peruana (comezando por reverter as privatizacións).
* A aplicación da pena de morte en caso de traizón á patria durante guerra externa, estabelecida pola constitución.
* A legalización do cultivo da coca xunto a unha loita implacable contra o narcotráfico.
* Facer fronte á ameaza que representa Chile, considerado inimigo do Perú, así como a recuperación de Tarapacá e Arica.
* Ser un país bilingüe obrigatorio (castelán e quechua).
* Ter como referencia o goberno de Andrés Avelino Cáceres, militar e político peruano que loitou na guerra do Pacífico e do xeneral Velasco Alvarado, impulsor do Goberno Revolucionario das Forzas Armadas na década de 1970.

### Posición espectro político

Estandarte imperial do movemento etnocacerista.
Os etnocaceristas son antifascistas, anticomunistas e anticapitalistas, proclamando que «o comunismo se apropiou do concepto-termo *socialismo*; mais no enfoque "etnocultural"… Antauro Humala arrebata o socialismo aos socialistas». Os membros etnocaceristas coidan que a súa ideoloxía está fóra do espectro político convencional (transversal), empregando o concepto de terceira posición para identificala. Para os etnocaceristas, a súa ideoloxía non está «nin na dereita, esquerda, nin centro, senón abaixo». Algúns medios de comunicación —e certos etnocaceristas— perciben o etnocacerismo como de esquerda ou extrema esquerda política.

Debido a que o etnocacerismo adoita evocar símbolos andinos estilizados para semellarse á simboloxía nazi alemá, a doutrina foi descrita por varios medios como unha forma de nazismo amerindio peruano. Especificamente, o primeiro sinal palpable e relevante dese sincretismo andino, deuno o propio Antauro no Andahuaylazo, ao empregar un emblema coa chacana e a bandeira da Alemaña nazi. Ademais, o uso do concepto de «raza», o irredentismo, o antichilenismo radical e a unidade baseada no sangue e a terra (semellante ao blut und boden nazi) levou a que o etnocacerismo sexa cualificado como «unha construción nacionalsocialista orixinal e auténtica dos Andes» e, por debido a isto, un movemento de extrema dereita.

O investigador Michael Iván Mendieta Pérez propón que se pode definir o etnocacerismo como "populismo radical" polas súas propostas nacionalistas e antiimperialistas que están vencelladas cos gobernos populistas dos anos setenta, en especial o de Juan Velasco Alvarado.

No ano 2005, *Agencia Andina* deu a coñecer que en febreiro, un mes despois do marrado intento de golpe de estado en Andahuaylas, fíxose unha incursión nun local do distrito limeño de El Agustino, onde a Policía Nacional do Perú atopou vestimenta da Armada, armamento policial, bandeiras coa fouce e martelo en homenaxe a Jorge del Prado, así como escritos referentes á relixión inca e información alusiva ao nazismo. En 2019, a revista oficial do etnocacerismo, *Antauro*, cualificou a renuncia de Evo Morales á presidencia de Bolivia como un *"golpe de estado"*, cualificando aos líderes opositores como "fascistas" e "neocolonialistas".

Historia
--------

Militante etnocacerista co estandarte imperial e a súa bandeira respectiva.
### Pacificación Nacional

*Artigo principal**:* Conflito armado no Perú.
O etnocacerismo foi fundado polos irmáns Antauro Humala e Ollanta Humala en 1987 como doutrina militar contrainsurxente durante a época de terrorismo no Perú. Este temperán etnocacerismo criticaba o manual de combate ME 41-7 que empregaban os xenerais das forzas armadas. O ME 41-7 aplicaba as tácticas dos aliados na segunda guerra mundial e dos Estados Unidos e Francia nas súas colonias ás provincias campesiñas onde predominaba o Partido Comunista do Perú-Sendero Luminoso. Os etnocaceristas opoñíanse a este modelo que era alleo á situación particular do Perú e colonizador cara a poboación campesiña capturada por Sendero Luminoso. Ollanta e Antauro propoñían o etnocacerismo como unha alternativa máis eficaz para que o goberno vencese a Sendero Luminoso coa axuda dos pobos indíxenas.

Isaac Humala —antigo militante marxista do Partido Comunista Peruano e o Movemento de Esquerda Revolucionaria (MIR)— forma o seu Instituto de Estudos Etnoxeopolíticos (IEE) en 1989 para promover as ideas etnocaceristas. O etnocacerismo é unha forma de socialismo étnico que rexeita abertamente a democracia ao estilo neoliberal e propón un estado neo-incaico e etnocrático baseado en principios incaicos e a reivindicación da «raza cobriza» (indíxena americana).

### Fujimorato

*Artigo principal**:* Alberto Fujimori.
Durante o goberno de Alberto Fujimori, Ollanta Humala serviu como capitán en Tingo María en 1991, mentres que o seu irmán Antauro foi pasado ao retiro ao descubrirse que adoutrinaba baixo as súas ideas etnocaceristas a outros militares do exército. Ollanta ascendeu a comandante e pasou a ser primeiro xefe de unidade do Grupo de Artillaría Antiaérea N.º 501 no Forte Arica, situado no distrito de Ite, sede da Sexta División Blindada. Con dito cargo e xunto ao seu irmán Antauro protagonizaron o 29 de outubro o Levantamento de Locumba, percorrendo con algúns soldados a serra do Perú, e finalmente entregáronse ao goberno transitorio de Valentín Paniagua, quen lles concedeu o armisticio e os liberou pouco despois.

### Goberno de Alejandro Toledo

*Artigo principal**:* Alejandro Toledo.
Reservistas do etnocacerismo pedindo a liberación de Antauro en xuño de 2022 en Chimbote.
Durante o goberno de Alejandro Toledo, Ollanta volveu ao servizo activo, mentres que Antauro fundou o Movemento Etnocacerista e dedicouse a realizar actividade política en Lima. Nesta época, os etnocaceristas caracterizáronse por ser fortes opositores ao goberno de Alejandro Toledo a quen cualificaban de *"chilenizador e bébedo"* e ata que o seu goberno era unha continuación do de Fujimori. Finalmente, o 1 de xaneiro de 2005, Antauro ao mando de 300 reservistas etnocaceristas protagonizaron o chamado Andahuaylazo, tomaron a comisaría de Andahuaylaz e mantivéronse rebeldes pedindo a renuncia de Toledo durante 4 días. O 3 de xaneiro Antauro foi capturado e o 4 todos os sublevados rendéronse.

### Dende 2005

*Artigo principal**:* Frente Patriótico.
No presente, o Movemento Etnocacerista Peruano é liderado por Antauro Humala. A maioría dos seus integrantes son reservistas do exército do Perú e veteranos do conflito de Paquisha e da guerra de Cenepa contra Ecuador e da loita contra Sendero Luminoso e o Movemento Revolucionario Túpac Amaru.

Pola súa parte, Ollanta separouse dos principios etnocaceristas e fundou o seu propio partido chamado Partido Nacionalista Peruano, co cal foi presidente do Perú.

Notas
-----

1. 1 2  "La toma de Andahuaylas". *lineadetiempo.iep.org.pe*. Consultado o 26 de agosto de 2022.
2. ↑  Amaro, Jaisia (8 de abril de 2011urlarquivo =). "El patriarca de los Humala". Arquivado dende o orixinal o 08 de abril de 2011. Consultado o 15 de abril de 2011.
3. 1 2 3  Editorial, Comité (2022-03-06). "11.7 - Etnocacerismo: nacionalsocialismo a través de los Andes". *La Razón Comunista* (en castelán). Consultado o 2022-08-20.
4. ↑  Araya, José Ignacio (2022-08-23). "La ideología antichilena de Antauro Humala: el etnocacerista que quedó libre en Perú". *La Tercera*. Consultado o 2022-09-12.
5. 1 2  Armesilla. "El etnocacerismo: Un nacionalsocialismo para el "Tercer Mundo"". *Santiago Armesilla*. Consultado o 2022-09-12.
6. ↑  LR, Redacción (2022-08-23). "¿Qué es el movimiento etnocacerista que fundó Antauro Humala?". *larepublica.pe* (en castelán). Consultado o 2022-08-26.
7. 1 2  Mendieta Pérez, Michael Iván (18 de xullo de 2013). "Camisas verdes en el Perú : el proyecto de Estado del etnocacerismo, modernidad y nacionalismo". *Pontificia Universidad Católica del Perú (PUCP)*.
8. ↑  "Doctrina filosófica etnonacionalista". *Partido Etnocacerista Revolucionario Unido*. Arquivado dende o orixinal o 22 de outubro de 2019. Consultado o 19 de abril de 2018.
9. ↑  "¿Qué es el etnocacerismo?". *Partido Etnocacerista Revolucionario Unido*. Arquivado dende o orixinal o 12 de xuño de 2018. Consultado o 19 de abril de 2018.
10. ↑  "El etnonacionalismo está destinado a ser poder". *Partido Etnocacerista Revolucionario Unido*. Arquivado dende o orixinal o 22 de outubro de 2019. Consultado o 19 de abril de 2018.
11. ↑  "El ultraderechista López Aliaga pierde fuelle en las elecciones peruanas". *SWI swissinfo.ch* (en castelán). Consultado o 2022-08-20.
12. ↑  "¿Qué es el movimiento etnocacerista?". *ArchivoRevista Ideele* (en castelán). Consultado o 2022-08-20.
13. ↑  "Isaac Humala insiste con su racismo y homofobia". *Diario Correo*. Arquivado dende o orixinal o 20 de abril de 2018. Consultado o 18 de abril de 2018.
14. ↑  Dávila, Raul Eduardo. "El Etnocacerismo o Nazismo Peruano". *Noticias.com*. Arquivado dende o orixinal o 2 de maio de 2011. Consultado o 18 de abril de 2018.
15. ↑  "Encuentran banderines con hoz y martillo y publicaciones sobre nazismo en local etnocacerista". *Agencia Andina*. 15 de febreiro de 2005. Consultado o 26 de agosto de 2022.
16. ↑  "Resistencia en Bolivia". *Antauro: prensa etnocacerista regional de Lima*: 5, 15. decembro de 2019. Consultado o 18 de setembro de 2021.
17. ↑  Humala, Ollanta (2009). "Del Manual de Combate ME 41-7 al etnocacerismo como doctrina contrainsurgente". En 978-1-921438-43-1. *De Locumba A Candidato A La Presidencia en Perú*. Ocean Sur. p. 36-49. ISBN 978-1-921438-43-1.
18. ↑  Serrano Torres, Jorge. "Los hermanos Humala y el «etnocacerismo» en el Perú". Red Voltaire. Consultado o 18 de abril de 2018.
19. ↑  "La invención del etnocacerismo: populismo radical en el Perú" (PDF).

Véxase tamén
------------

|  |  |
| --- | --- |
|  | A Galipedia ten un portal sobre: ***Perú*** |

### Outros artigos

* Indixenismo
* Guerra do Pacífico (1879-1883)